**P Á L Y Á Z A T I K I Í R Á S**

Balatonlelle Város Önkormányzata (8638 Balatonlelle, Petőfi u.2. Tel.: 85/554-931), továbbiakban: kiíró

**nyilvános pályázat**

keretében értékesíti a tulajdonában lévő, természetben

Balatonlelle 2802/111 hrsz-ú, 915 m2 területű, beépítetlen belterületi ingatlant.

A legalacsonyabb vételár összege: 25.000.000.- Ft., azaz huszonötmillió forint.

A vételárat HUF-ban kell megfizetni.

A vételárat a szerződés aláírásával egyidőben kell megfizetni.

Az ajánlati kötöttség időtartama 30 nap.

Az Ingatlan jellemzői:

Az Ingatlan Balatonlelle lakóövezeti részében, a város településrendezési terve alapján kertvárosias lakóterület övezetben ( Lke3 ) található. Az övezetben a legkisebb kialakítható telekméret 900 m2, a beépíthetőség 30%, oldalhatáros beépítéssel 5,0 m legnagyobb megengedett épületmagassággal az országos településrendezési és építési követelményekről szóló 253/1997. (XII. 20.) Korm. rendelet előírásai alapján elsősorban lakó rendeltetésű épületek helyezhetők el.

Az Ingatlan szabadon megtekinthető.

Az ingatlan per-, és tehermentes.

Az Ingatlanon közművek nincsenek kiépítve.

Az ingatlan a 2802/110 hrsz-ú magán tulajdonban levő „ közforgalom elől el nem zárt „ magánútról közelíthető meg.

Az Ingatlan vonatkozásában Balatonlelle Város Önkormányzata tagja a Fonyó utcai Víz -, és Csatornaközmű Társulatnak, melynek célja a Fonyó utca közműves víz-, és szennyvízcsatornázás céljait szolgáló helyi jelentőségű közcélú víziművek és kapcsolódó műszaki létesítményei létrehozásából azon beruházói feladatok, melyeket a vízügyi hatóság által engedélyezett műszaki tervek és a társulat közgyűlése által elfogadott pénzügyi-műszaki számítások részleteznek.

A pályázat nyertesével kötendő adásvételi szerződésben rögzítésre kerül, hogy a Társulathoz való csatlakozásával a Társulat Alapszabályában rögzített jogok és kötelezettségek a vevőt fogják illetni, illetve terhelni ( az Alapszabály a Polgármesteri Hivatal Műszaki Irodáján megtekinthető ). Az Alapszabályban rögzített érdekeltségi hozzájárulás megfizetési kötelezettségének az önkormányzat – a Társulásból való kilépéskor - eleget tesz.

A pályázat beadásának módja:

A vételre vonatkozó pályázati ajánlatokat zárt, cégjelzés nélküli borítékban „Ingatlan értékesítés” jelige feltüntetésével 2 példányban (1 eredeti, 1 fénymásolat), magyar nyelven, postai úton, személyesen, illetve meghatalmazott útján a kiíró fenti címén a Polgármester Titkárságán (1 emelet 7. szoba) kell benyújtani úgy, hogy az ajánlat az ajánlattételi határidőn belül a kiíróhoz megérkezzék.

A pályázati eljárás során hiánypótlásra lehetőség nincs.

Ajánlattételi határidő:

2022. június 30. de. 8.00 óra

A pályázatok bontása**:** 2022. július 07. de. 8.00. órakor a Polgármesteri Hivatalban ( Balatonlelle, Petőfi u.2. ) a Polgármester Irodájában, a polgármester,a jegyző, a bizottságok elnökei, az ajánlattevő vagy meghatalmazottja és a jegyzőkönyvvezető-ügyintéző jelenlétében.

Az ajánlatok várható elbírálásának időpontja :

2022. évben tartandó soron következő képviselő-testületi ülés

A pályázatnak tartalmaznia kell:

* a pályázó adatait ( név, lakcím, személyi azonosító adatok, állampolgárság, székhely, telephely stb. )
* Az ajánlatnak tartalmaznia kell az ajánlattevő részletes és jogilag kötelező erejű nyilatkozatát:

1. a pályázati feltételekben foglalt feltételek elfogadására,
2. a vételár összegére,
3. arra vonatkozóan, hogy a kiíróval szemben lejárt tartozása nincs,
4. nem magánszemély pályázó esetén arra vonatkozóan, hogy csőd-, felszámolási eljárás ellene nem indult, továbbá végelszámolását nem kezdeményezték, jogutód nélküli megszűnése nincs folyamatban,
5. mely szerint elfogadja a vételár megfizetésére vonatkozó feltételeket,
6. arra vonatkozóan, miszerint a pályázati felhívásban szereplő feltételek ismeretében teszi meg az ajánlatát,
7. melyben tudomásul veszi, hogy a kiíró a tulajdonjogát a teljes vételár kiegyenlítéséig fenntartja és kiíró az adásvételi szerződésben egyoldalú elállási jogot köt ki arra az esetre, ha a vételár határidőben nem kerül megfizetésre.

A pályázat nyertese az, aki a kiírásban foglalt szempontoknak és az önkormányzat érdekeinek összességében a legmegfelelőbb ajánlatot tette.

A kiíró a pályázatok elbírálásának napját követően 30 naptári napon belül írásban tájékoztatja a pályázókat a pályázati eljárás eredményéről.

A kiíró a pályázat nyertesével – az erről szóló értesítés kézhezvételétől számított 45 naptári napon belül - a nyertes pályázó ügyvédje által készített és az önkormányzat ügyvédje által jóváhagyott szerződés aláírásával, az adásvételi szerződést megköti. Az adás-vétellel kapcsolatos összes költség ( ügyvédi díj, a tulajdonjog ingatlan nyilvántartásba történő átvezetésének díja stb. ) vevőt terhelik.

A nemzeti vagyonról szóló 2011.évi CXCVI törvény 14.§ (2) bekezdése alapján a Magyar Államot az ingatlan vonatkozásában elővásárlási jog illeti meg.

Ha a pályázat nyertesével a szerződés megkötése – a szerződéskötésre nyitva álló határidőn belül a pályázó hibájából – meghiúsul, úgy a Képviselő Testület dönthet úgy, hogy a soron következő pályázóval – azonos feltételek mellett – kíván szerződést kötni, vagy új pályázatot ír ki.

A kiíró fenntartja jogát, hogy

1. a nyertes pályázó visszalépése esetén a pályázat soron következő helyezettjével szerződést kössön.
2. a pályázati eljárást eredménytelennek nyilvánítsa.

A pályázattal kapcsolatban további felvilágosítás kérhető Kenéz István polgármesternél telefonon a 85/554-931 vagy előre egyeztetett időpontban személyesen.

Jelen pályázati kiírásban nem szabályozott kérdésekben Balatonlelle Város Önkormányzatának az Önkormányzat vagyonával kapcsolatos tulajdonosi jogok gyakorlásának szabályairól szóló 14/2011. (X.27.) számú rendeletében foglaltak az irányadók.

**Balatonlelle Város Önkormányzata**